ໃນວັນທີ 14 ມີນາ 2018 ກະຊວງ ຊັບພະຍາກອນທຳມະຊາດ ແລະ ສິ່ງແວດລ້ອມ ໄດ້ຈັດພິທີ ພົບປະບັນດາພະນັກງານຫຼັກແຫຼ່ງ ແລະ ພະນັກງານວິຊາການຂອງກະຊວງຂື້ນ ການພົບປະຄັ້ງນີ້ໂດຍມີທ່ານ ປອ ນາງ ບົວຄຳ ທິບພະວົງ ຄະນະປະຈຳສະພາແຫ່ງຊາດ, ປະທານກຳມະການຍຸດຕິທຳ ສະພາແຫ່ງຊາດ, ສະມາຊິກສະພາແຫ່ງຊາດຊຸດທີ VIII ປະຈຳເຂດເລືອກຕັ້ງທີ 1 ນະຄອນຫຼວງວຽງຈັນ; ທ່ານ ນາງຄຳຟອງ ພູມວົງໄຊ ຮອງປະທານຄະນະສະມາຊິກ ສະພາແຫ່ງຊາດ ປະຈຳເຂດເລືອກຕັ້ງທີ 1 ຮອງປະທານສະພາປະຊາຊົນ ນະຄອນຫຼວງວຽງຈັນ; ທ່ານ ຄຳເຜີຍ ວົງສາຄຳຜຸຍ ສະມາຊິກສະພາແຫ່ງຊາດຊຸດທີ VIII ທັງຄວບເປັນສະມາຊິກປະຊາຊົນນະຄອນຫຼວງວຽງຈັນ ຊຸດທີ 1, ຜູ້ອຳນວຍການລັດວິສາຫະກິດ ນ້ຳປະປານະຄອນຫຼວງວຽງຈັນ,
ໂດຍການເຂົ້າຮ່ວມຂອງທ່ານ ສົມມາດ ພົລເສນາ ລັດຖະມົນຕີ ກະຊວງ ຊັບພະຍາກອນທຳມະຊາດ ແລະ ສິ່ງແວດລ້ອມ ມີ ຫົວໜ້າຫ້ອງການ, ຫົວໜ້າກົມ, ກອງ, ສູນ, ສະຖາບັນ ພ້ອມດ້ວຍພະນັກງານພາຍໃນ ກຊສ ເຂົ້າຮ່ວມທັງໝົດ 259 ຄົນ, ຍິງ 94 ຄົນ.
ໃນພິທີ ທ່ານ ສົມມາດ ພົລເສນາ ກໍ່ໄດ້ຂື້ນລາຍງານກ່ຽວກັບສະພາບລວມຂອງກະຊວງຕໍ່ຄະນະຜູ້ແທນ, ຈາກນັ້ນ ສະມາຊິກສະພາກໍ່ໄດ້ເຜີຍແຜ່ບົດຄຳສະເໜີເປັນຕົ້ນແມ່ນ ການພັດທະນາເສດຖະກິດ-ສັງຄົມ ແຫ່ງຊາດ, ແຜນງົບປະມານແຫ່ງຊາດ, ພັດທະນາວຽກງານປີທ່ອງທ່ຽວ, ວຽກງານສະພາແຫ່ງຊາດ ແລະ ສະພານະຄອນຫຼວງວຽງຈັນ, ການເອົາໃຈໃສ່ພັດທະນາບຸກຄະລາກອນພາຍໃນອົງການກວດກາລັດຖະບານ, ຄຳຂວັນ 3 ຫຼຸດ 3 ເພີ່ມ ແລະ 5 ຮ່ວມ ຂອງນະຄອນຫຼວງວຽງຈັນ, ການສໍ້ລາດບັງຫຼວງ ສໍ້ຫຼວງບັງລາດ, ການຈັດຕັ້ງປະຕິບັດຄຳຕັດສີນຂອງສານ ແລະ ວຽກງານຍຸດຕິທຳ, ການປະຕິບັດວຽກງານຂອງເຈົ້າໜ້າທີ່ ແລະ ຄຳສະເໜີຂອງປະຊາຊົນທີ່ສະເໜີໃຫ້ພາກສ່ວນຊັບພະຍາກອນທຳມະຊາດ ແລະ ສິ່ງແວດລ້ອມແກ້ໄຂ ແລະ ວຽກງານອື່ນໆທີ່ເປັນປະກົດການຫຍໍ້ທໍ້ໃນສັງຄົມ ທັງນີ້ກໍ່ເພື່ອໃຫ້ພະນັກງານ-ລັດຖະກອນໃນຂົງເຂດຊັບພະຍາກອນທຳມະຊາດ ແລະ ສິ່ງແວດລ້ອມ ເຫັນໄດ້ພາລະບົດບາດ ການເຮັດວຽກຂອງສະມາຊິກສະພາແຫ່ງຊາດ ກໍ່ຄືຂົງເຂດຕຸລາການ ຕື່ມອິກບາດກ້າວໜຶ່ງ.